610 hestekræfter og en topfart på 335 kilometer i timen. Lamborghinien, der indtil nu har været til salg hos Gærum Auto, er en af dem, der får folk til at kigge en ekstra gang. Nu er den solgt. Det er en familiefar fra Sjælland, der tirsdag fløj til Aalborg, hvor hans forsikringsselskab stod klar til at køre ham til Gærum for at hente bilen. Det skriver Kanal Frederikshavn. - Han har drømt om en Lamborghini, siden han var syv år, hvor han holdt med sin far på en benzintank, og en Lamborghini trillede ind på tanken. Drømmen er nu opfyldt, og heldigvis er det købers intention, at bilen skal ud at sprede glæde både for ham selv og for andre, fortæller Jonas Schou fra Gærum Auto til Kanal Frederikshavn. Kun to andre i Europa Lamborghinien er en del af en specialserie lavet med inspiration fra de italienske jagerfly som hyldest til det italienske luftvåben. Kun to andre biler af samme slags er til salg i hele Europa, og bilen har en nypris på 4,8 millioner kroner. - Den endelige pris ønskes ikke offentliggjort, men vi har fået den fornuftigt solgt, siger Jonas Schou til Kanal Frederikshavn. Køberen har købt bilen som ekstra bil.
En familiefar fra Sjælland hentede tirsdag den armygrønne Lamborghini Huracan Avio hos Gærum Auto.